Битка при Лауфелд
Битката при Лауфелд ("Lauffeld") е последното голямо сражение през Войната за австрийското наследство. Тя се състои на 2 юли 1747 г. в границите на Австрийска Нидерландия (днешна Белгия), близо до холандския град Маастрихт. Противопоставя френската армия на маршал Морис дьо Сакс и обединени сили на Австрия, Великобритания, Съединените провинции (Холандия) и Хановер. Завършва с категорична победа за Франция и навлизането на войските ѝ на холандска територия. Ето защо тази битка се оказва решаващото събитие, което да принуди поддръжниците на Мария Терезия да приемат мир. Мирът може да означава загубата на Австрийска Нидерландия – тежък удар по авторитета на Хабсбургската монархия и по стратегическата сигурност на Великобритания.